寄舍弟
作者：曾鞏
朝代：宋

paragraphs: 新霖洗窮臘，東南始知寒。
驚我千里意，覺汝征途難。
空江挂風席，扁舟與誰安。
羈旅費亦久，橐衣豈無單。
念汝西北去，壯心始桓桓。
竟逢有司惑，斥走懷琅玕。
士固有大意，秋毫豈能干。
所憂道里困，久無一樽歡。
我意生惻惻，爲之却朝餐。
人生飄零內，何處懷抱寬。
已期採芝樂，握手青霞端。
無令及門喜，淹留雪霜殘。